PMIndiaData/PMIndiaSum huggingface dataset:
भूटान के संसदीय प्रतिनिधिमंडल ने प्रधानमंत्री से मुलाकात की

भूटान की राष्‍ट्रीय असेम्‍बली के स्‍पीकर श्री जिग्‍में जांगपो और भूटान की राष्‍ट्रीय परिषद के अध्‍यक्ष डॉ. सोनम किंगा के नेतृत्‍व में भूटान संसद सदस्‍यों के एक प्रतिनिधिमंडल ने आज प्रधानमंत्री श्री नरेन्‍द्र मोदी से मुलाकात की। श्री जिग्‍में जांगपो ने अपनी सरकार और भूटान के लोगों की ओर से पूर्व राष्‍ट्रपति डॉ. ए. पी. जे. अब्‍दुल कलाम के निधन पर अपनी श्रंद्धाजलि दी। प्रधानमंत्री श्री नरेन्‍द्र मोदी ने भूटान के द्विदलीय संसदीय प्रतिनिधिमंडल का स्‍वागत किया और कहा भूटान के समस्‍त राजनैतिक परिदृश्‍य में यह भारत-भूटान के संबंधों में समर्थन का प्रमाण है। प्रधानमंत्री ने भूटान में लोकतंत्र के लिए सफलतापूर्वक निर्देशन में भूटान के ड्रक ग्‍यालपोस की बुद्धिमत्‍ता की सराहना की। प्रधानमंत्री ने कहा कि भूटान दुनिया में लोकतांत्रिक मूल्‍यों की स्‍थापना के संदर्भ में एक उदाहरण है। श्री नरेन्‍द्र मोदी ने जून, 2014 की अपनी भूटान यात्रा का भी स्‍मरण किया, जो प्रधानमंत्री के तौर पर उनकी पहली विदेश यात्रा थी। प्रधानमंत्री ने अपनी यात्रा के बाद से पन-बिजली क्षेत्र सहित सभी द्वीपक्षीय संबंधों में प्रगति पर संतोष जताया। प्रधानमंत्री ने दोहराया कि भूटान के विकास में भारत एक प्रतिबद्ध साथी बना रहेगा।
प्रधानमंत्री ने श्री गुरू ग्रंथ साहिब जी के प्रकाश पर्व पर लोगों को शुभकामनाएं दी

प्रधानमंत्री, श्री नरेन्द्र मोदी ने श्री गुरु ग्रंथ साहिब जी के प्रथम प्रकाशोत्सव के शुभ अवसर पर लोगों को शुभकामनाएं दी हैं। प्रधानमंत्री ने कहा, “श्री गुरु ग्रंथ साहिब जी हमें सेवा, करुणा के अतिरिक्‍त सौहार्द सिखाते हैं। यह न्यायपूर्ण और समान समाज का मार्ग प्रशस्त करते हैं। यह हमें अन्याय के आगे कभी नहीं झुकने की भी शिक्षा देते हैं। श्री गुरु ग्रंथ साहिब जी के प्रथम प्रकाश पर्व की शुभकामनाएं।” श्री गुरु ग्रंथ साहिब जी अपनी शुद्ध शिक्षाओं से पूरी दुनिया को रोशन करते हैं। इससे प्रेरित होकर, विश्व स्तर पर सिखों ने कई क्षेत्रों में अग्रणी सेवा की है। उनकी हिम्मत और दया उल्लेखनीय है। श्री गुरु ग्रंथ साहिब जी हमेशा मानवता का मार्गदर्शन करते रहें।”
प्रधानमंत्री 1 मार्च, 2019 को तमिलनाडु में कन्याकुमारी जाएंगे

प्रधानमंत्री श्री नरेन्द्र मोदी 1 मार्च, 2019 को तमिलनाडु में कन्याकुमारी का दौरा करेंगे। वे वहां कन्याकुमारी और तमिलनाडु के लिए कई विकास परियोजनाओं का अनावरण करेंगे। यह परियोजनाएं पूरे तमिलनाडु में रेल और सड़क संपर्क बढ़ाने में महत्वपूर्ण भूमिका निभाएंगी। रेलवे प्रधानमंत्री कन्याकुमारी में विभिन्न रेल परियोजनाओं का शुभारंभ करेंगे। इनमें शामिल हैं-
प्रधानमंत्री ने शहरी विकास मामलों पर उच्चस्तरीय बैठक की अध्यक्षता की

प्रधानमंत्री: शहरी शासन प्रणाली को उन्नत करें। प्रधानमंत्री: शहरी नवीनीकरण को डिजिटल इंडिया के साथ सम्मिलित करें। प्रधानमंत्री श्री नरेन्द्र मोदी ने आज कहा है कि शहरों की शासन प्रणाली का पुनर्निर्माण शहरी विकास मंत्रालय के दृष्टिकोण का प्रमुख बिदुं होना चाहिए। प्रधानमंत्री शहरी विकास से जुडे मुद्दों पर एक उच्च स्तरीय बैठक की अध्यक्षता कर रहे थे। प्रधानमंत्री ने इस अभियान को पूर्ण करने के लिए देश में शहरी शासन प्रणाली के स्तर को क्रमबद्ध रूप से उन्नत करने के लिए अधिकारियों को दिए जाने वाले विशेष प्रशिक्षण को संस्थापित करने की आवश्यकता पर बल दिया। प्रधानमंत्री ने डिजिटल इंडिया अभियान और शहरी पुनर्निर्माण अभियान के बीच तालमेल पर ध्यान दिलाते हुए कहा कि इसमें मोबाइल शासन, ई-गवर्नेंस, अपशिष्ट प्रबंधन और पेयजल अपवयन आदि को भी शामिल किया जाना चाहिए। उन्होंने कहा कि इन विषयों पर गहन विचार-विमर्श की आवश्यकता है। भारतीय प्रशासनिक सेवा के अधिकारियों के प्रशिक्षण में शहरी प्रशासन पर विशेष पाठ्यक्रम होना चाहिए। श्री नरेन्द्र मोदी ने कहा कि इन लक्ष्यों के स्पष्ट हो जाने के बाद सामान्य तौर पर सार्वजनिक निजी भागीदारी पर आधारित इन कार्यक्रमों को राज्यों के साथ समन्वय और विचार-विमर्श द्वारा क्रियान्वित किया जाना चाहिए। साथ ही इसके लिए मानव संसाधनों का अनुमान और कुशल व्यक्तियों का चयन भी किया जाना चाहिए। प्रधानमंत्री ने देश के पांच सौ शहरों में अपशिष्ट प्रबंधन और पेयजल अपवयन से संबंधित अपने दृष्टिकोण का विवरण भी प्रस्तुत किया। उन्होंने कहा कि जैविक उर्वरकों की आसानी से उपलब्धता के कारण शहरों के आस-पास के क्षेत्रों में जैविक खेती विशेषतौर पर सब्जियों की खेती को बढ़ावा मिलेगा। इससे शहरों को प्रचुर मात्रा में सब्जियां उपलब्ध होंगी, जिससे महंगाई में कमी आएगी और स्वास्थ्य एवं पर्यटन क्षेत्रों को इसका फायदा मिलेगा। प्रधानमंत्री श्री नरेन्द्र मोदी ने कहा कि स्वच्छ भारत अभियान को शहरी विकास से जोड़ा जाना चाहिए ताकि शहरों में पूर्ण स्वच्छता प्रवृत्ति को बढ़ावा दिया जा सके। विरासत शहरों पर बोलते हुए प्रधानमंत्री ने ह्दय-विरासत शहर विकास और संवर्धन योजना के बारे में बताया। उन्होंने कहा कि किसी भी शहर की धरोहर का संरक्षण करते समय इस बात का ध्यान रखा जाना चाहिए कि लोगों को आधुनिक सुविधाएं उपलब्ध हों। प्रधानमंत्री ने कहा कि सांस्कृतिक धरोहरों से संपन्न शहर पर्यटन के लिए चुंबक का काम कर सकते हैं। श्री नरेन्द्र मोदी ने स्वच्छ दिल्ली का आह्वान करते हुए कहा कि यदि इस लक्ष्य को प्राप्त किया जाए तो यह देश की छवि के साथ-साथ स्वच्छ भारत अभियान का सफलता पर भी महत्वपूर्ण प्रभाव डालेगा। शहरी विकास से जुड़े मामलों पर आयोजित इस उच्च स्तरीय बैठक में केन्द्रीय शहरी विकास मंत्री श्री वेंकैया नायडू और अन्य वरिष्ठ अधिकारी भी उपस्थित थे।
प्रधानमंत्री ने पंजाब के मुख्य मंत्री के रूप में शपथ ग्रहण करने पर कैप्टन अमरिंदर सिंह को बधाई दी

प्रधानमंत्री श्री नरेन्द्र मोदी ने पंजाब के मुख्य मंत्री के रूप में शपथ ग्रहण करने पर कैप्टन अमरिंदर सिंह को बधाई दी है । “प्रधानमंत्री ने कहा पर कैप्टन अमरिंदर सिंह को पंजाब के मुख्य्मंत्री के रूप में शपथ ग्रहण करने पर बधाई । पंजाब के विकास की दिशा में काम करने के लिए शुभकामनाएं ।”
प्रधानमंत्री ने ग्वालियर सड़क दुर्घटना के पीड़ितों के लिए अनुग्रह राशि की मंजूरी दी

प्रधानमंत्री श्री नरेन्द्र मोदी ने मध्यप्रदेश के ग्वालियर में हुई दुर्भाग्यपूर्ण दुर्घटना में मरने वाले प्रत्येक व्यक्तियों के परिजन को प्रधानमंत्री राष्ट्रीय राहत कोष से दो-दो लाख रुपए की अनुग्रह राशि की मंजूरी दी है। उन्होंने गंभीर रूप से घायल लोगों के लिए 50 हजार रुपए की स्वीकृति दी है।
कर्मचारी पेंशन योजना, 1995 के पेंशनभोगियों को प्रति माह 1,000 रुपये की न्‍यूनतम पेंशन आगे भी मिलती रहेगी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आज कर्मचारी पेंशन योजना, 1995 (ईपीएस) के पेंशनभोगियों को प्रति माह 1,000 रुपये की न्‍यूनतम पेंशन वित्‍त वर्ष 2014-15 के बाद भी सतत रूप से देने को अपनी मंजूरी दे दी। फिलहाल यह केवल मार्च, 2015 तक ही प्रभावी है। कैबिनेट ने इसके साथ ही न्‍यूनतम पेंशन को लागू करने के लिए संबंधित वार्षिक बजटीय सहायता को जारी रखने को भी अपनी स्‍वीकृति दे दी, जो 850 करोड़ रुपये सालाना बैठेगी और जिसमें निरंतर कमी होती रहेगी। प्रति माह हजार रुपये की न्‍यूनतम पेंशन देने का मुख्‍य उद्देश्‍य उन पेंशनभोगियों को सार्थक ढंग से गुजर-बसर करने में मदद प्रदान करना है, जो संगठित क्षेत्र में अपनी सेवाएं दे चुके हैं। मौजूदा प्रस्‍ताव से ईपीएस, 1995 के तहत तकरीबन 20 लाख पेंशनभोगियों के लाभान्वित होने की उम्‍मीद है।
प्रधानमंत्री ने अफगान राष्ट्रपति के चचेरे भाई के मारे जाने पर दुख व्यक्त किया

प्रधानमंत्री श्री नरेन्द्र मोदी ने अफगानिस्तान के राष्ट्रपति श्री हामिद करजई के चचेरे भाई श्री हशमत करजई के एक आतंकवादी हमले में मारे जाने पर दुख व्यक्त किया है। श्री करजई को भेजे गए एक संवेदना संदेश में प्रधानमंत्री ने कहा, ‘’इस तरह की वारदातों से यह विश्वास गहरा हो जाता है कि अफगानिस्तान में शांति और सुरक्षा के लिए आतंकवाद प्रमुख खतरा बना हुआ है।‘’ उन्होंने कहा कि इस तरह की घटनाएं यह दिखाती है कि बहादुर अफगान लोग जो आतंकवाद की धमकियों और साधन के रूप में इसके इस्तेमाल का विरोध करते है उन्हें जान बूझकर निशाना बनाया जाता है। प्रधानमंत्री ने राष्ट्रपति करजई को लिखे पत्र में कहा, ‘’मैं जानता हूं कि इन चुनौतियों के सामने आप दीवार बनकर अडिग रहेंगे और अफगानिस्तान के बेहतर भविष्य के लिए काम करना जारी रखेंगे। ‘’ उन्होंने कहा कि भारत इस प्रयास में लगातार सहयोग करता रहेगा। प्रधानमंत्री ने श्री हशमत करजई के परिजनों को भी संवेदना संदेश भेजा है।
प्रधानमंत्री ने प्रथम विश्व युद्ध के सैनिकों को श्रद्धांजलि अर्पित की

प्रधानमंत्री श्री नरेन्द्र मोदी ने प्रथम विश्व युद्ध में लड़ने वाले सैनिकों के प्रति श्रद्धांजलि अर्पित की है। प्रधानमंत्री ने अपने संदेश में कहा,“जैसा कि आज भयानक प्रथम विश्व युद्ध की समाप्ति से लेकर एक सौ वर्ष हो चुका है, हम विश्व शांति के लिए अपनी प्रतिबद्धता दोहराते हैं तथा सद्भाव और भाईचारे के वातावरण को बेहतर बनाने के लिए काम करने हेतु संकल्प लेते हैं, जिससे युद्धों के कारण होने वाली मौत और विनाश से बचा जा सके। भारत प्रथम विश्व युद्ध में लड़ने वाले अपने बहादुर सैनिकों को याद करता है। यह एक ऐसा युद्ध था जिसमें भारत सीधे तौर पर शामिल नहीं था, फिर भी केवल शांति के लिए हमारे सैनिकों ने पूरे विश्व में युद्ध किया। प्रथम विश्व युद्ध में भारत की भूमिका से जुड़े स्थानों पर श्रद्धांजलि अर्पित करने का सम्मान मुझे पहले भी मिला है, जैसे फ्रांस में न्यूवे-चैपेले स्मारक और इस्राइल के हाईफा स्मारक। जब प्रधानमंत्री बेन्जामिन नेतन्याहू भारत आए थे, हमने तीन मूर्ति – हाईफा चौक पर श्रद्धांजलि अर्पित की थी।”
प्रधानमंत्री ने ‘द बर्ड्स ऑफ बन्नी ग्रासलैंड’ पुस्तक का विमोचन किया

प्रधानमंत्री श्री नरेन्द्र मोदी ने आज नई दिल्ली में ‘द बर्ड्स ऑफ बन्नी ग्रासलैंड’ नामक पुस्तक का विमोचन किया। प्रधानमंत्री को यह पुस्तक गुजरात इंस्टीट्यूट ऑफ डेजर्ट इकोलॉजी (जीयूआईडीई) के वैज्ञानिकों ने भेंट की। यह पुस्तक गुजरात में कच्छ के बन्नी क्षेत्र में पाए जाने वाली पक्षियों की 250 प्रजातियों पर किए गए शोध कार्यों का संग्रह है। गुजरात इंस्टीट्यूट ऑफ डेजर्ट इकोलॉजी भुज में है। यह संस्थान पिछले 15 साल से अधिक समय से पौधों, पक्षियों और कच्छ के रन में मौजूद समुद्री जीवन के बारे में अध्ययन कर रहा है।
प्रधानमंत्री श्री नरेन्द्र मोदी और वियतनाम के प्रधानमंत्री श्री गुयेन जुआन फुक  के बीच वर्चुअल शिखर सम्मेलन

प्रधानमंत्री श्री नरेन्द्र मोदी 21 दिसंबर, 2020 को वियतनाम के प्रधानमंत्री श्री गुयेन जुआन फुक के साथ आभासी शिखर सम्मेलन में सहभागी बनेंगे। शिखर सम्मेलन के दौरान, दोनों नेता व्यापक द्विपक्षीय, क्षेत्रीय और वैश्विक मुद्दों पर विचारों का आदान-प्रदान करेंगे और भविष्य में भारत-वियतनाम व्यापक रणनीतिक साझेदारी को और बढ़ाने के लिए मार्गदर्शन प्रदान करेंगे। 2020 में, दोनों देशों ने उच्च-स्तरीय आदान-प्रदान को बनाए रखा है। वियतनाम की उपराष्ट्रपति सुश्री डांग थी नगोक थिन्ह फरवरी 2020 में एक आधिकारिक यात्रा पर भारत आईं। दोनों प्रधानमंत्रियों ने कोविड -19 महामारी से उत्पन्न स्थिति पर चर्चा के लिए 13 अप्रैल, 2020 को दूरभाष के माध्यम से वार्तालाप किया। 25 अगस्त, 2020 को दोनों देशों के विदेश मंत्रियों की सह-अध्यक्षता वाली संयुक्त आयोग की बैठक (वर्चुअल) के 17वें संस्करण का आयोजन किया गया। 27 नवंबर, 2020 को रक्षा मंत्री ने अपने समकक्ष के साथ एक ऑनलाइन बैठक की।
प्रधानमंत्री ने श्रीमती डोरिस फ्रांसिस के इलाज के लिए पीएमएनआरएफ से तीन लाख रुपये के अनुदान को मंजूरी दी

प्रधानमंत्री श्री नरेंद्र मोदी ने कल श्रीमती डोरिस फ्रांसिस के इलाज के लिए पीएमएनआरएफ से तीन लाख रुपये के अनुदान को मंजूरी दे दी। प्रधानमंत्री कार्यालय ने श्रीमती डोरिस फ्रांसिस की सेवाओं और उनके कैंसर से पीड़ित होने संबंधी खबरों का संज्ञान लेते हुए यह कदम उठाया है। डोरिस फ्रांसिस का नई दिल्ली स्थित एम्स में इलाज चल रहा है। अस्पताल के अधिकारियों ने उन्हें गहन चिकित्सा मुहैया कराने का निवेदन किया था। अस्पताल के साथ ही श्रीमती डोरिस फ्रांसिस के परिजनों को इस अनुदान के बारे में अवगत करा दिया गया है। डोरिस फ्रांसिस को एक राष्ट्रीय राजमार्ग के एक व्यस्त चौराहे पर यातायात का प्रबंधन के लिए अच्छी तरह से स्वैच्छिक सेवाएं प्रदान करने के लिए जाना जाता है।
प्रधानमंत्री शहीद दिवस पर कोलकाता के विक्टोरिया मेमोरियल हॉल में बिप्लोबी भारत गैलरी का उद्घाटन करेंगे

गैलरी में स्वतंत्रता संघर्ष में क्रांतिकारियों के योगदान को दर्शाया जायेगा गैलरी में 1947 तक की सभी घटनाओं का समग्र रूप दृष्टिगोचर होगा शहीद दिवस के अवसर पर, प्रधानमंत्री श्री नरेन्द्र मोदी कोलकाता के विक्टोरिया मेमोरियल हॉल स्थित बिप्लोबी भारत गैलरी का 23 मार्च को छह बजे सायं वीडियो कॉन्फ्रेंसिंग के माध्यम से उद्घाटन करेंगे। प्रधानमंत्री कार्यक्रम के दौरान उपस्थितजनों को सम्बोधित भी करेंगे। गैलरी में स्वतंत्रता संग्राम में क्रांतिकारियों के योगदान और ब्रिटिश औपनिवेशिक राज के विरुद्ध उनके सशस्त्र प्रतिरोध को दर्शाया जायेगा। इस पक्ष को स्वतंत्रता आंदोलन के मुख्य विमर्श में प्रायः समुचित स्थान नहीं दिया जाता है। इस नई गैलरी का उद्देश्य है कि उन सारी घटनाओं का समग्र चित्रण प्रस्तुत किया जाये जो 1947 में अपनी पराकाष्ठा को पहुंची थीं। साथ ही क्रांतिकारियों द्वारा निभाई गई महत्त्वपूर्ण भूमिका को भी उजागर किया जाये। बिप्लोबी भारत गैलरी में वह राजनीतिक और बौद्धिक पृष्ठभूमि प्रस्तुत की गई है, जिसने क्रांतिकारी आंदोलन को प्रेरित किया। गैलरी में क्रांतिकारी आंदोलन के जन्म, क्रांतिकारियों द्वारा महत्त्वपूर्ण संगठनों का निर्माण, आंदोलन का विस्तार, इंडियन नेशनल आर्मी का गठन, नौसेना विद्रोह का योगदान, आदि को पेश किया जायेगा।
प्रधानमंत्री ने स्वीडन के प्रधानमंत्री स्टेफान ल्योव्हेन से बातचीत की

आज प्रधानमंत्री श्री नरेन्द्र मोदी ने स्वीडन के प्रधानमंत्री स्टेफान ल्योव्हेन से बातचीत की। प्रधानमंत्री ने ट्विटर संदेश में कहा, “स्वीडन के प्रधानमंत्री माननीय स्टेफान ल्योव्हेन से फोन पर अच्छी बातचीत हुई। मैं मेक इन इंडिया में स्वीडन के सहयोग की हार्दिक प्रशंसा करता हूं।”
प्रधानमंत्री ने वाराणसी की यात्रा की

डीजल से विद्युत में परिवर्तित पहले इंजन को झंडी दिखाई गुरु रविदास जन्‍म स्‍थान विकास परियोजना का शिलान्‍यास किया गया सरकार भ्रष्‍टाचारियों को सजा दे रही है, ईमानदार लोगों को इनाम दे रही है : प्रधानमंत्री प्रधानमंत्री श्री नरेन्‍द्र मोदी ने उत्तर प्रदेश के वाराणसी की यात्रा की। उन्‍होंने गुरु रविदास जन्‍म स्‍थान विकास परियोजना का शिलान्‍यास किया। प्रधानमंत्री ने वाराणसी में डीजल से विद्युत में परिवर्तित पहले इंजन को झंडी दिखाई। भारतीय रेल के शत-प्रतिशत विद्युतीकरण मिशन को ध्‍यान में रखते हुए डीजल लोकोमोटिव वर्क्‍स, वाराणसी ने डीजल इंजन को विद्युत इंजन में विकसित किया है। प्रारंभिक परीक्षणों के बाद प्रधानमंत्री ने इंजन का निरीक्षण किया और इसे झंडी दिखाई। भारतीय रेल ने निर्णय लिया है कि सभी डीजल इंजनों को विद्युत इंजनों में परिवर्तित किया जाएगा। इस परियोजना से ऊर्जा की बचत होगी और कार्बन उत्‍सर्जन में कमी आएगी। डीजल लोकोमोटिव वर्क्‍स ने सिर्फ 69 दिनों में दो डब्‍ल्‍यूडीजी3ए डीजल इंजनों को 10,000 एचपी की क्षमता वाले एक विद्युत इंजन डब्‍ल्‍यूएजीसी3 में परिवर्तित किया। यह एक ‘‘मेक इन इंडिया’’ पहल है। इंजन में यह परिवर्तन पूरी तरह भारतीय शोध और विकास पर आधारित है। पूरे विश्‍व में अपनी तरह का यह इकलौता कार्यक्रम है। रविदास जयंती के अवसर पर प्रधानमंत्री श्री नरेन्‍द्र मोदी ने श्री गुरु रविदास की प्रतिमा पर श्रद्धांजलि दी। इसके बाद प्रधानमंत्री ने श्री गुरु रविदास जन्‍म स्‍थान मन्दिर, गोवर्धनपुर में गुरु रविदास जन्‍म स्‍थान विकास परियोजना का शिलान्‍यास किया। गरीब व कमजोर तबकों के लिए शुरू की गई सरकारी परियोजनाओं के बारे में प्रधानमंत्री ने कहा, ‘हमने गरीबों के लिए आरक्षण की व्‍यवस्‍था की है ताकि उपेक्षित लोग सम्‍मान की जिंदगी व्‍यतीत कर सकें। प्रधानमंत्री श्री मोदी ने कहा कि रहस्‍यवादी कवि के उपदेश हमें प्रतिदिन प्रेरणा देते हैं। उन्‍होंने कहा कि लोग एक-दूसरे से संवाद स्‍थापित नहीं कर सकते और समाज में समानता नहीं हो सकती यदि जाति आधारित विभेद मौजूद रहेगा। उन्‍होंने लोगों से आग्रह किया कि वे संत रविदास द्वारा दिखाए गए मार्ग का अनुसरण करें। प्रधानमंत्री श्री मोदी ने कहा कि इस परियोजना के अंतर्गत संत रविदास की प्रतिमा के साथ एक विशाल पार्क का निर्माण किया जाएगा। पार्क में तीर्थ यात्रियों के लिए सभी प्रकार की सुविधाएं होंगी।
प्रधानमंत्री ने दक्षिण सूडान से वापस आए भारतीयों का स्वागत किया है

प्रधानमंत्री श्री नरेन्द्र मोदी ने दक्षिण सूडान से वापस आए भारतीयों का स्वागत किया है। प्रधानमंत्री ने विदेश मंत्री श्रीमती सुषमा स्वराज और राज्यमंत्री जनरल वी के सिंह से बात की और उन्हें भारतीयों को बचाने के इस प्रयास के लिए बधाई भी दी। प्रधानमंत्री ने ऑपरेशन संकट मोचन में योगदान के लिए रक्षा मंत्री श्री मनोहर पर्रिकर, भारतीय वायु सेना, भारतीय रेल और एयर इंडिया को भी बधाई दी।
मंत्रिमंडल ने आईटीएंडई के क्षेत्र में सहयोग के लिए भारत और पुर्तगाल के बीच समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आईटीएंडई के क्षेत्र में सहयोग के लिए भारत और पुर्तगाल के बीच समझौता ज्ञापन (एमओयू) के लिए अपनी पूर्वव्‍यापी मंजूरी दी है। नई दिल्‍ली में 6 जनवरी 2017 को इस एमओयू पर हस्‍ताक्षर किए गए थे। यह एमओयू दोनों देशों के कायदे-कानून के अनुरूप आईटीऐंडई के क्षेत्र में समानता एवं आपसी हितों के आधार पर दीर्घकालिक एवं टिकाऊ सहयोग विकसित करने में मदद करेगा।
प्रधानमंत्री ने हरियाणा के स्थापना दिवस के अवसर पर राज्य के लोगों को शुभकामनाएं दीं

प्रधानमंत्री श्री नरेंद्र मोदी ने आज हरियाणा दिवस के अवसर पर राज्य के लोगों को बधाई दी है। इस अवसर पर एक ट्वीट में श्री मोदी ने कहा कि ‘‘हरियाणा दिवस के अवसर पर मैं राज्य की जनता को हार्दिक बधाई देता हूं और उम्मीद करता हूं कि आने वाले वर्षों में राज्य में व्यापक प्रगति होगी।’’
कंबोडिया, लाओस, म्यांमार और वियतनाम में भारतीय आर्थिक ढांचे के लिए एक परियोजना विकास निधि के सृजन को मंजूरी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने कंबोडिया, लाओस, म्यांमार और वियतनाम में भारतीय आर्थिक ढांचे के लिए एक परियोजना विकास निधि(पीडीएफ) के सृजन को मंजूरी दी है। इसके के लिए 500 करोड़ रुपये का कोष स्थापित किया गया है। वाणिज्य विभाग पीडीएफ का संरक्षण करेगा और इसका क्रियान्वयन एग्जिम बैंक के द्वारा किया जाएगा। वाणिज्य सचिव की अध्यक्षता वाली एक अंतर-मंत्रालयी समिति इसका संचालन करेगी। पृष्टभूमि कंबोडिया, लाओस, म्यांमार और वियतनाम (सीएलएमवी) क्षेत्रीय महत्व के तौर पर एक अद्वितीय स्थिति में हैं। विभिन्न व्यापारिक समझौतों के चलते ये चीन/ यूरोपीयन युनियन एवं अन्य बाजारों के लिए प्रवेश द्वार मुहैया कराएंगे। क्षेत्रीय महत्व की श्रृंखला में भारत महत्वपूर्ण स्थान रखता है। इसकी वजह से फैसले से भारत को दीर्घकालीन लाभ सुनिश्चित हो सकेगा। साथ ही भारतीय उद्योग के लिए मध्यवर्ती वस्तुओं के अलावा भारत के कच्चे माल के लिए यह अच्छा बाजार साबित होगा। हालांकि कंबोडिया, लाओस, म्यांमार और वियतनाम क्षेत्र में बहुत से अवसर हैं, लेकिन सीमित जानकारी, बुनियादी ढांचा और अन्य आकस्मिक जोखिम के कारण इन देशों में भारतीय उद्यमियों प्रयासों अब तक सीमित कर रखा गया था। पीडीएफ से भारती उद्योग समुदाय को अपने कारोबार का विस्तार करने में लाभ होगा। वैश्विक उत्पादन नेटवर्क के साथ एकीकृत करने के अतिरिक्त लागत प्रतिस्पर्धी, आपूर्ति श्रृंखला को बनाए रखने में भारतीय कारोबारियों को मदद मिलेगी।
प्रधानमंत्री ने ताजिकिस्तान के लोगों को स्वतंत्रता दिवस के अवसर पर बधाई दी

प्रधानमंत्री श्री नरेन्‍द्र मोदी ने ताजिकिस्तान की जनता को उनके स्वतंत्रता दिवस पर बधाई दी है। प्रधानमंत्री ने कहा, “ताजिकिस्तान के स्वतंत्रता दिवस पर मैं ताजिकिस्तान की जनता को बधाई देता हूं। भारत के ताजिकिस्‍तान के साथ गहरे ऐतिहासिक और सांस्कृतिक संबंध रहे हैं। दोनों देश कृषि, आपसी सम्‍पर्क बढ़ाने, व्यापार और रक्षा के क्षेत्र में अपने संबंधों को मजबूत बनाने के लिए काम कर रहे हैं।”
प्रधानमंत्री ने ख़्वाजा मोईनुद्दीन चिश्ती की दरगाह पर चढ़ाने के लिए ‘चादर’ सौंपी

प्रधानमंत्री श्री नरेन्‍द्र मोदी ने अजमेर शरीफ में ख़्वाजा मोईनुद्दीन चिश्ती की दरगाह पर चढ़ाने के लिए ‘चादर’ आज अल्‍पसंख्‍यक मामलों के राज्‍य मंत्री श्री मुख्‍तार अब्‍बास नकवी को सौंपी। प्रधानमंत्री के संदेश का मूल पाठ निम्‍नलिखित है: “ख़्वाजा मोईनुद्दीन चिश्ती के वार्षिक उर्स के अवसर पर विश्व भर में रह रहे उनके अनुयायियों को मेरी शुभकामनाएं एवं बधाई। भारत-भूमि हजारों वर्षों से ऋषि-मुनियों, संतों एवं पीर-पैगम्बरों की जननी रही है। ख़्वाजा मोईनुद्दीन चिश्ती ने भारत की सूफी संत परंपरा को कायम रखते हुए सभी धर्मों के अनुयायियों को आपस में प्रेमपूर्वक रहने का महान संदेश दिया है। गरीब नवाज़ का यह संदेश आज भी सार्थक है। ख़्वाजा मोईनुद्दीन चिश्ती के वार्षिक उर्स की सफलता के लिए मेरी शुभकामनाएं।”
जर्मनी में जी-7 शिखर सम्मेलन में ‘एक साथ मजबूत: खाद्य सुरक्षा को संबोधित करना और लैंगिक समानता को आगे बढ़ाना’ विषय पर सत्र में प्रधानमंत्री की टिप्पणी

Excellencies, हम वैश्विक तनाव के माहौल में मिल रहे हैं। भारत सदैव शांति का पक्षधर रहा है। वर्तमान स्थिति में भी हमने लगातार डायलॉग तथा diplomacy का रास्ता अपनाने का आग्रह किया है। इस geo-political तनाव का impact सिर्फ यूरोप तक सीमित नहीं है। ऊर्जा और खाद्यान्न की बढ़ती कीमतों का दुष्प्रभाव सभी देशों पर पड़ रहा है। विकासशील देशों की उर्जा और खाध्य सुरक्षा विशेष रूप से खतरे में है। इस चुनौतीपूर्ण समय में भारत ने कई जरूरतमंद देशों को खाद्यान्न की आपूर्ति की है। हमने अफ़ग़ानिस्तान को पिछले कुछ महीनों में लगभग 35 हज़ार टन गेंहू मानवीय सहायता के रूप में दिया है। और अभी वहां भारी भूकंप आने के बाद भी भारत राहत सामग्री पहुंचाने वाला सबसे पहला देश था। हम अपने पड़ोसी श्रीलंका की फ़ूड security सुनिश्चित करने के लिए भी सहायता कर रहे हैं। वैश्विक खाद्य सुरक्षा के विषय पर मेरे कुछ सुझाव हैं। पहला, हमें फर्टिलाईजर की उपलब्धी पर focus करना चाहिए, और वैश्विक स्तर पर fertilizers की value chains को सुचारू रखना चाहिए। हम भारत में फ़र्टिलाइज़र के उत्पादन को बढ़ाने की कोशिश कर रहे हैं और इसमें G7-देशों से सहयोग चाहेंगे। दूसरा, G7 के देशों कि तुलना में भारत के पास अपार कृषि manpower है। भारतीय कृषि कौशल ने G7 के कुछ देशों में Cheese और ओलिव जैसे पारंपरिक कृषि products को नया जीवन देने में मदद की है। क्या G7 अपने सदस्य देशों में भारतीय कृषि talent के व्यापक उपयोग के लिए कोई structured व्यवस्था बना सकता है? भारत के किसानों के पारंपरिक टैलेंट की मदद से G7 देशों को फ़ूड सिक्यूरिटी सुनिश्चित होगी। अगले वर्ष विश्व International Year of Millets मना रहा है। इस अवसर पर हमें millets जैसे पौष्टिक विकल्प को प्रचलित करने के लिए कैंपेन चलाना चाहिए। मिल्लेट्स विश्व में खाद्य सुरक्षा सुनिश्चित करने में बहुमूल्य योगदान दे सकते हैं। अंत में, मैं आप सभी का ध्यान भारत में हो रहे ‘natural farming’ revolution की तरफ आकर्षित करना चाहूंगा। आपके एक्सपर्ट्स इस प्रयोग का अध्ययन कर सकते हैं। इस विषय पर हमने एक नॉन-पेपर आप सभी से शेयर किया है। Excellencies, जहाँ gender equality की बात है, आज भारत का approach ‘women’s development’ से बढ़ कर ‘women-led development’ पर जा रहा है। महामारी के दौरान 6 मिलियन से अधिक भारतीय महिला फ्रंटलाइन वर्कर्स ने हमारे नागरिकों को सुरक्षित रखा। हमारी महिला वैज्ञानिकों ने भारत में वैक्सीन और टेस्ट किट्स विकसित करने में बड़ा योगदान दिया। भारत में एक मिलियन से भी अधिक फीमेल वालंटियर्स रूरल हेल्थ प्रदान करने में सक्रिय हैं, जिन्हें हम ‘आशा workers’ बोलते हैं। अभी पिछले महीने ही World Health Organisation ने इन भारतीय आशा workers को अपना ‘2022 Global लीडर्स अवार्ड’ दे कर सम्मानित किया। भारत में लोकल गवर्नमेंट से नेशनल गवर्नमेंट तक अगर सभी elected लीडर्स की गणना की जाए, तो इसमें से आधे से अधिक महिलायें हैं, और इनकी टोटल संख्या मिलियंस में होगी। यह दिखाता है कि असल decision-मेकिंग में भारतीय महिलाएं आज पूरी तरह से involved हैं।अगले वर्ष भारत G20 की अध्यक्षता करने जा रहा है। हम G20 प्लेटफार्म के तहत post-COVID रिकवरी सहित अन्य मुद्दों पर G7-देशों के साथ करीबी संवाद बनाये रखेंगे। धन्यवाद।
प्रधानमंत्री ने महामहिम प्रमुख स्‍वामी महाराज के निधन पर दुःख व्‍यक्‍त किया

कल सारंगपुर में स्‍वामी जी को श्रद्धासुमन अर्पित करेंगे प्रधानमंत्री श्री नरेंद्र मोदी ने महामहिम प्रमुख स्‍वामी महाराज के निधन पर दुःख व्‍यक्‍त किया है। महामहिम प्रमुख स्‍वामी महाराज के साथ अपने संबंधों को याद करते हुए प्रधानमंत्री ने कहा कि स्‍वामीजी उनके संरक्षक थे और समाज के प्रति उनकी सेवाओं को हमेशा याद किया जाएगा। प्रधानमंत्री कल सुबह लालकिले से अपने संबोधन के बाद महामहिम प्रमुख स्‍वामी महाराज के प्रति अंतिम सम्‍मान व्‍यक्‍त करने के लिए सारंगपुर, गुजरात जाएंगे। प्रधानमंत्री ने कहा, ‘‘महामहिम प्रमुख स्‍वामी महाराज लोगों के बीच एक ऐसे निष्‍ठावान थे, जो दया और नम्रता के अवतार थे। समाज के प्रति उनकी सेवाओं को सदा याद किया जाएगा। महामहिम प्रमुख स्‍वामी महाराज मेरे लिए एक संरक्षक थे। मैं उनके साथ अपने पारस्‍परिक संबंधों को कभी नहीं भूल पाऊंगा। हमेशा उनकी कमी महसूस करूंगा’’।
प्रधानमंत्री गुजरात का दौरा करेंगे, घोघा और दहेज के बीच रो-रो फेरी सेवा के पहले चरण का उद्घाटन करेंगे

प्रधानमंत्री श्री नरेन्‍द्र मोदी कल यानी 22 अक्‍टूबर 2017 को गुजरात का दौरा करेंगे। घोघा में आयोजित एक जनसभा में प्रधानमंत्री घोघा और दहेज के बीच रो-रो (रोल ऑन, रोल ऑफ) फेरी सेवा के पहले चरण का उद्घाटन करेंगे। इस फेरी सेवा से सौराष्‍ट्र में घोघा ओर दक्षिण गुजरात में दहेज के बीच यात्रा समय करीब सात या आठ घंटे से घटकर महज करीब एक घंटा रह जाएगा। पूरी तरह परिचालन शुरू होने पर यह वाहनों की आवाजाही के लिए भी समर्थ होगी। रविवार को प्रधानमंत्री पहले चरण का उद्घाटन करेंगे जो सवारियों की आवाजाही के लिए है। प्रधानमंत्री इसकी पहली सेवा में घोघा से दहेज की यात्रा करेंगे। यात्रा पूरी होने के बाद प्रधानमंत्री दहेज में एक सभा को भी संबोधित करेंगे। घोघा में आयोजित एक जनसभा में प्रधानमंत्री श्री भावनगर जिला सहकारी दूध उत्पादक संघ लिमिटेड के सर्वोत्तम कैटल फीड संयंत्र का उद्घाटन करेंगे। प्रधानमंत्री दहेज से वडोदरा की यात्रा करेंगे। वहां आयोजित एक जनसभा में प्रधानमंत्री वडोदरा सिटी कमांड कंट्रोल सेंटर, वाघोडिया क्षेत्रीय जल आपूर्ति योजना और बैंक ऑफ बड़ौदा के नए मुख्‍यालय भवन राष्‍ट्र को समर्पित करेंगे। प्रधानमंत्री आवास योजना (शहरी के साथ-साथ ग्रामीण) के तहत लाभार्थियों को प्रधानमंत्री मकानों की चाबियां सौंपेंगे। वह कई बुनियादी ढांचा एवं विकास परियोजनाओं की आधारशिला रखेंगे जिसमें एकीकृत परिवहन केंद्र, क्षेत्रीय जल आपूर्ति योजना, आवासीय परियोजना और एक फ्लाईओवर शामिल हैं। वह मुंद्रा-दिल्‍ली पेट्रोलियम उत्‍पाद पाइपलाइन में क्षमता विस्‍तार और वडोदरा में एचपीसीएल की नई विपणन टर्मिनल परियोजना के लिए भी आधारशिला रखेंगे।
सूचना और प्रौद्योगिकी के क्षेत्र में भारत और कतर के बीच समझौता

प्रधानमंत्री श्री नरेन्द्र मोदी की अध्यक्षता में हुई केंद्रीय मंत्रिमंडल की बैठक में कतर और भारत के बीच सूचना प्रौद्योगिकी के क्षेत्र में सहयोग के लिए हुए समझौते की जानकारी दी गई। इस समझौते पत्र पर मार्च, 2015 को हस्ताक्षर किए गए थे। भारत और कतर ने क्रमशः 1 जनवरी, 2016 और 12 जनवरी 2016 को सूचना प्रौद्योगिकी क्षेत्र में सहयोग के लिए समझौते पत्रों को मंजूरी दी थी। दोनों देशों के बीच इस समझौते पत्र में हस्ताक्षर से निजी कंपनियों में सहयोग का आदान-प्रदान होगा। इससे संस्थानों में क्षमता निर्माण होगा। उम्मीद है कि इससे दोनों देशों की सरकारों और सार्वजनिक संगठनों के बीच सूचना प्रौद्योगिकी के क्षेत्र में सहयोग काफी मजबूत होगा।